स्टैनफर्ड यूनिवर्सिटी की रिपोर्ट; मंडाविया बोले- WHO से भी पहले हम तैयार थे
India Saved Over 3.4 Million Lives Due To Covid-19 Vaccines, Stanford Report, भारत ने कोरोना टीकाकरण अभियान से बचाई 34 लाख जानें
भारत कोरोना काल में बड़े स्तर पर नेशनल वैक्सीन कैंपेन चलाकर 34 लाख से ज्यादा जानें बचाने में कामयाब रहा। वैक्सीन कैंपेन के चलते अर्थव्यवस्था भी संभल पाई और बुरा प्रभाव कम हो गया, जिसके चलते 18.3 अरब डॉलर (15.17 लाख करोड़ रुपए) का नुकसान होने से बचाया गया।
ये जानकारी अमेरिका की स्टैनफर्ड यूनिविर्सिटी ने एक रिपोर्ट में दी है। हीलिंग द इकोनॉमी: एस्टिमेटिंग द इकोनॉमिक इम्पैक्ट ऑन इंडियाज वैक्सीनेशन एंड रिलेटिड इशूज नाम की इस रिपोर्ट को भारतीय स्वास्थ्य मंत्री मनसुख मंडाविया ने शुक्रवार को रिलीज किया।
स्वास्थ्य मंत्री ने कहा कि विश्व स्वास्थ्य संगठन (WHO) की तरफ से जनवरी 2020 में कोरोना को हेल्थ इमरजेंसी घोषित किए जाने से बहुत पहले भारत ने महामारी के प्रबंधन से जुड़े मुद्दों को डील करने के लिए व्यवस्थाएं और प्रक्रियाएं शुरू कर दी थीं। इकोनॉमिक इम्पैक्ट ऑफ वैक्सीनेशन एंड रिलेटिड मैटर्स के ‘इ दंडिया डायलोग’ सेशन में मंडाविया ने वर्चुअली जुड़कर संबोधन किया।
सरकार ने 80 करोड़ लोगों को मुफ्त अनाज, 40 लाख कामगारों को काम दिया
मंडाविया ने बताया कि इस दौरान सरकार ने 80 करोड़ लोगों को मुफ्त अनाज दिया। वहीं, 40 लाख कामगारों को काम दिया। स्वास्थ्य मंत्री ने कहा कि स्टैनफर्ड की रिपोर्ट बताती है कि जमीनी स्तर पर ठोस उपायों जैसे होम क्वारैंटाइन, मास टेस्टिंग ने देश में कोरोना फैलने से रोका।
इस दौरान देश में स्वास्थ्य सुविधाओं को बेहतर करने पर काम किया गया। लोगों को N-95 मास्क, PPE किट और मेडिकल ऑक्सीजन के स्टॉक पर फोकस किया गया। ई-संजीवनी और आरोग्य सेतु जैसे डिजिटल समाधानों की शुरुआत की गई। वहीं, वायरस के उभरते रूपों की जीनोमिक निगरानी के लिए 52 लैबोरेटरी का नेटवर्क तैयार किया गया था।
अब तक देश में 2.2 बिलियन कोरोना वैक्सीन के डोज दिए गए
डॉ. मंडाविया ने बताया कि भारत ने दुनिया का सबसे बड़ा टीकाकरण अभियान शुरू किया। जिसमें पहली खुराक का कवरेज 97% और दूसरी खुराक का कवरेज 90% रहा। अभी तक कुल मिलाकर वैक्सीन की 220 करोड़ खुराक दी जा चुकी हैं। देश में ये टीके निशुल्क दिए गए। रिपोर्ट के अनुसार COVAXIN और Covishield के विकास ने देश को वायरस के घातक हमले से लड़ने में मदद की।
सरकार के राहत पैकेजों से मिली राहत
स्वास्थ्य मंत्री ने बताया कि स्टैनफर्ड की रिपोर्ट में महामारी के दौरान सरकार की ओर से शुरू किए गए राहत पैकेजों की भी सराहना की गई है। इनको लेकर केंद्र, राज्यों और जिला स्तरों पर अच्छा तालमेल रहा, जिससे ज्यादा से ज्यादा लोगों को फायदा मिला।
कोरोना काल के दौरान छोटे उद्योगों को सहायता देने के लिए एक करोड़ से अधिक MSME को सहायता दी गई, जिससे अर्थव्यवस्था में 100.26 अरब डॉलर (8.31 लाख करोड़ रुपए) का फायदा पहुंचा, जो GDP का करीब 4.90% है।
80 करोड़ लोगों को मुफ्त अनाज दिया गया
कोरोना काल में सरकार ने प्रधानमंत्री गरीब कल्याण अन्न योजना शुरू की, जिससे देश का कोई नागरिक भूखा न सोए। इसके तहत 80 करोड़ लोगों को मुफ्त राशन बांटा गया, जिससे करीब 26.24 बिलियन अमेरिकी डॉलर (2.17 लाख करोड़ रुपए) का आर्थिक प्रभाव पड़ा।
इसके अतिरिक्त PM गरीब कल्याण रोजगार अभियान ने प्रवासी श्रमिकों को तत्काल रोजगार और आजीविका के मौके देने में मदद की। योजना के माध्यम से 40 लाख लाभार्थियों को रोजगार प्रदान किया गया, जिसके परिणामस्वरूप 4.81 बिलियन अमेरिकी डॉलर (40 हजार करोड़ रुपए) का आर्थिक प्रभाव पड़ा।